Þingræður haldnar á Alþingi Íslendinga



Herra forseti. Frv. þetta, sem hér liggur fyrir, er komið til baka frá hv. Nd. Það hafði verið til meðferðar í þessari hv. d. og var afgr. héðan úr d. með góðu samkomulagi. Í hv. Nd. var svo sett inn í það lítils háttar breyt., þannig að reisa skyldi þessa tilraunastöð, þegar fé er veitt til þess í fjárl., þ.e. þessum orðum: „þegar fé er veitt til þess í fjárl.“ - var í hv. Nd. bætt inn í 1. gr. frv. Yfirleitt virðist þessi breyt. vera algerlega ónauðsynleg, vegna þess að í l. nr. 64 7. maí 1940 er í raun og veru talað um, að það séu því aðeins gerðar þessar tilraunastöðvar, að veitt sé fé til þeirra í fjárl. og fjárveiting um það liggi fyrir. En mér sýnist, að þetta innskot hv. Nd. muni geta spillt fyrir þessu máli, ef samþ. verður þannig, vegna þess að þá verður þetta sérákvæði í l. varðandi þessa einu tilraunastöð, og gæti það skilizt þannig, að það verði að koma sérstök fjárveiting til hennar út af fyrir sig í fjárl. Getur það verið athyglisvert í því sambandi, ef fé er veitt til slíkra tilraunastöðva í fjárl., hvort stjórn búnaðarmálanna muni þá kannske ekki þykja þurfa frekari áherzlu frá hendi löggjafans, ef veita á fé til þessarar tilraunastöðvar, svo framarlega sem sérstaklega er tekið fram í l. um hana, að hana skuli reisa, þegar fé sé veitt til þess í fjárl. Stjórn búnaðarmálanna kynni þá að þykja þörf á því, að það liggi fyrir, að í fjárl. sé sérstaklega tekið fram, að til þessarar tilraunastöðvar sé veitt fé. En ég vil láta það sama ganga yfir þessa tilraunastöð og aðrar slíkar tilraunastöðvar, en ekki láta skera neitt úr um hana. - Ég veit, að hv. flm. vill hafa þetta eins og ég hef lýst sem vilja mínum, og landbn. öll var sammála um að leggja til, að breyt., sem sett var inn í frv. í hv. Nd., yrði felld burt, þar sem hún væri engum til gagns, en gæti verið til óþæginda fyrir þetta frv. Hefur landbn. gert á þskj. 413 till. um, að þessu verði aftur breytt til hins fyrra horfs, sem málið var afgr. í frá þessari hv. d.



Herra forseti. Af því að það kom til orða við 2. umr. þessa máls, að allshn. tæki það til nýrrar athugunar á milli umr. út af því nýja viðhorfi, sem þá var talið, að skapazt hefði, vegna þess að nokkrir menn í Ólafsfirði höfðu sent skeyti til Alþ. og mótmælt því, að allur Ólafsfjarðarhreppur yrði gerður að sérstöku lögsagnarumdæmi, þótt þeir hins vegar mæltu með því, að kauptúnið fengi bæjarréttindi, þá vil ég taka það fram, að n. hefur ekki síðan beinlínis haldið fund um þetta. En þetta nýja viðhorf í málinu, sem út leit fyrir, að hefði skapazt, virðist nú ekki hafa þýðingu lengur, og málið liggur í raun og veru fyrir nú eins og það var í fyrstu borið upp. Alþ. hefur borizt símskeyti 9. þessa mán., þar sem skýrt er frá því, að almennur borgarafundúr í Ólafsfirði hafi samþ. í einu hljóði áskorun til Alþ. um að afgreiða sem l. frv. til l. um bæjarréttindi fyrir Ólafsfjörð og láta það ekki hafa áhrif á framgang málsins, að nokkrir menn hafa sent ósk um, að hreppnum verði skipt. Og það skal tekið fram, að allmargir þessara manna, sem sendu Alþ. fyrra skeytið, voru staddir á þessum fundi, og þeir greiddu ekki þeirri till., sem þessi tilkynning fjallar um, mótatkvæði. - Auk þess hef ég persónulega fengið sannanir fyrir því, að mótmælaskeytið, ef kalla má það svo, var ekki sérlega alvarlega meint, a.m.k. ekki frá hendi allra þeirra, sem sendu það; og ég held, að hv. þd. geti haft góða samvizku fyrir því, þó að hún afgreiði þetta mál, þrátt fyrir það að þessi snurða hlypi á um daginn.